 

**Republika e Kosovës Komuna e Gjilanit**

**Republika Kosova Opština Gnjilane**

**Republic of Kosovo Municipal Gjilan**

**Gilan Belediyesi**

**P R O C E S V E R B A L**

**Nga Seanca e tretë (III) e Kuvendit të Komunës së Gjilanit më 28.03.2019 me këtë:**

# R E N D P U N E

1. Konstatimi i prezencës së anëtarëve të Kuvendit dhe miratimi i procesverbalit nga seanca e kaluar
2. **Rekomandimet e Komitetit për Politikë dhe Financa:**
   1. Raporti financiar Janar-Dhjetor 2018,
   2. Propozim vendimi për bartjen e mjeteve financiare nga të hyrat vetanake të pashpenzuara të vitit fiskal 2017 dhe 2018 në vitin fiskal 2019
   3. Plani Komunal i veprimit për Efiqiencën e Energjisë (PKVEE) 2019-2021
   4. Raporti financiar i Manifestimit “Flaka e Janarit” 2019
   5. Draft Rregullore- mbi themelimin dhe strukturimin e Asamblesë Komunale të Fëmijëve
   6. Propozim vendimi për emërimin e Komisionit Komunal të Aksionareve në “Eco Higjiena”
   7. Propozim vendimi për emërimin e Komisionit për dhënien e titujve të nderit, çmimeve, mirënjohjeve dhe shpërblimeve
   8. Propozim vendimi për emërimin e Komisionit të përhershëm për përcaktimin e Listës së lokacioneve dhe hapësirave publike për vendosjen e përmendoreve, shtatoreve, busteve dhe simboleve, brenda territorit të Komunës së Gjilanit
3. Të ndryshme

Seanca i filloi punimet në ora 10:00 në të cilin ishin prezent:

Anëtarët e Kuvendit

Drejtorët e Drejtorive

Lutfi Haziri- kryetar i Komunës

Përfaqësuesit e OSBE-së.

Përfaqësuesi i OJQ Lansdowne

Koordinatori për të Drejtat e Njeriut, Zija Ramadani

Mediat

Seancën e tretë e hapi dhe e udhëhoqi kryesuesja e Kuvendit znj. Shpresa Kurteshi-Emini, e cila i përshëndeti të gjithë anëtarët e Kuvendit dhe të pranishmit e tjerë të cilët i monitorojnë punimet e kësaj seance dhe kërkoi që të konstatohet prezenca e anëtarëve të Kuvendit.

**Konstatimi i prezencës së anëtarëve të KK-së :** Mungoi Kadir Hysein

1. **Procesverbali nga seanca e kaluar:** Në mënyrë unanime miratohet procesverbali pa vërejtje

**Pyetje dhe përgjigje**

**Avdyl Aliu:** mbrëmë unë me dy kolegët e mi z. Riza Abdyli dhe z.Nevzat Isufi, kemi mbajt një debat në Radio Star dhe gjatë debatit, dëgjuesit kanë dhënë disa sugjerime për rreth rrotullimin në rrugën për Ferizaj, dhe ne kemi vendosur që t’i kërkojmë Drejtorisë për Shërbime Publike, që me organet e sigurisë ta shqyrtoj këtë problematikë dhe të vije deri te përfundimi, që aty të zgjerohet rruga pak.

Çështja tjetër ka të bëj me komisionin e shëndetësisë së LDK-së, ku kemi marr propozimin për emërtimin e QMF në Zhegër me emrin Fazli Ramadani, i cili më nuk është në mesin tonë, por një jetë të tërë ia ka kushtuar qytetarëve të zonës së Karadakut.

**Nevzat Isufi**: dua t’i ngris disa shqetësime për punëtorët ndihmës të shkollave fillore dhe të mesme, të cilët kanë qenë në grevë qe disa ditë për shkak se ka mbi dy muaj e gjysmë që nuk kanë marrë paga, me q’ rast shkollat tona kanë mbetur pa përkujdesje në fushën e pastërtisë dhe ne kemi mbajtur mësim në kushte të mjerueshme nga papastërtia. Statuti i këtyre punëtorëve nuk është i njëjtë, sepse disa paguhen nga firmat private e disa nga komuna, prandaj deri kur do të zgjas kjo parregullsi dhe kur do të kompensohen këta punëtorë të cilët me të ardhurat e tyre mbajnë familjen.

Çështja tjetër ka të bëjë me lagjen në afërsi të Gllames me q’ rast ka probleme të banorëve me kanalizime dhe banorët kanë kërkuar që sa më shpejt të gjendet një zgjidhje.

Çështja tjetër është se sot para zyrës së kryetarit kemi një protestë nga punëtorët që punojnë në treg dhe ju e dini që rregullimi i tregut ka vendim të mëhershëm, por ju nuk keni gjetur zgjidhje për vitet të tëra për këta njerëz që punojnë aty dhe kërkesat e tyre janë që, sezona në të cilën pretendohet të punohet, ata tërë vitin e presin dhe kërkojnë që të punohet vetëm pjesërisht që pjesa tjetër të jetë në përdorim aq sa munden.

**Riza Abdyli:** dua të ndërlidhem me propozimet e z. Aliu, për të cilat pajtohem se duhet të gjendet një zgjidhje për rreth rrotullim, sepse gjendja është shumë e rrezikshme sa i përket komunikacionit në atë pjesë, ai projekt është në gjysmë, sepse aty ka filluar të punohet, por punët nuk janë kryer. Rreziku është evident dhe ne duhet të ndërmarrim masa, por nuk e di se sa KK është kompetent për ta kryer këtë punë, në bashkëpunim me DSHPIB apo përmes Ministrisë, por ajo rrugë donë zgjidhje emergjente.

Sa i përket çështjes së dytë z.Aliu tha komisioni i shëndetësisë nga LDK, por ne nuk jemi kundër këtij komisioni, por sigurisht duhet të merrni aprovimin e këshillit të fshatit Zhegër dhe banorëve të këtij fshati lidhur me emërtimin e QMF-së.

Unë sot pash një numër të protestuesve para zyrës së kryetarit dhe e kuptova që problemi është serioz, sepse ai numër i madh nuk do të dilte aty po të mos të kishte halle.

Unë jam takuar me punëtorët e tregut të cilët e unanimisht e përkrahin projektin, por mënyra dhe ekzekutimi i punëve është i pa përshtatshëm për tregtar, sepse janë përgatitur për punë për sezonin e tyre.

Muaji korrik, gusht është muaji i punëve, ardhja e bashkatdhetarëve tanë dhe tregtarët kanë qarkullim më të madh të mallrave. Mendoj se kryetari duhet të takohet me ta dhe të gjej një marrëveshje, sepse ne si PDK jemi për arritjen e një marrëveshje sepse tregtarët e sigurojnë bukën e gojës nga ajo punë. Ne nuk jemi kundër projektit, por as tregtarët nuk janë kundër projektit, por në këtë periudhë kur do të bëhen punimet, ne i krijojmë dëme tregtarëve.

**Mimoza Kadriu**: edhe unë dua t’i dal në përkrahje tregtarëve të qytetit të Gjilanit, lidhur me kërkesat e tyre të cilat i konsiderojmë legjitime. Ne si Nisma, kërkojmë që të gjendet një marrëveshje dhe tregtarëve mos t’i merret sezona sepse ata dimrit paguajnë qira vetëm ta ruajnë vendin për pozitën e verës edhe pse projekti është shumë i mirë, por duhet të keni kujdes me punimet dhe me sezonin.

Çështja tjetër e ngritur nga kolegu Aliu lidhur me emërtimin e QMF-së në Zhegër me emrin “ Fazli Ramadani”, ne si grup e përkrahim këtë propozim.

**Arbër Ismajli**: tani pata takim me tregtarët dhe ne kemi pas edhe më parë takime, por tregtarët nuk janë kundër projektit por ne u morëm vesh që punimet të fillojnë të hënën, pa u cenuar aktiviteti i tyre. Projekti fillon në fazën e parë dhe punët do të kryhen pa u larguar tregtarët nga aty, por ata kanë qenë të manipuluar nga persona të tjerë.

Unë zotohem para të gjithëve që tregu do të përfundoj punimet me afat rekord.

**Festa Shabani:** i drejtohem DSHPIB rreth ndotjes së ambientit në qytetit tonë, ku Prishtina edhe Gjilani janë qytetet më të ndotura në Kosovë, meqenëse Prishtina ka Industri zhvillimore dhe ndotja vjen nga industria, po Gjilani çfarë industrie ka?

Në Gjilan ka ndërtime të egra dhe ka 6 vite që rrugët në qytet nuk janë pastruar, prandaj kjo ndotje nuk lejon zgjidhje tjetër vetëm të dalim me maska në qytet. Kjo me të vërtetë i alarmon personat me probleme shëndetësore dhe mendoj se kjo duhet të arrihet me pastrimin e rrugëve.

**Arta Haziri Nuhiu**: pyetja ime është për Drejtorin e Inspeksionit se a funksionon ligji për blerjen e cigareve për fëmijët nën moshën 18 vjeçare, sepse kam has shpesh herë në blerjen cigareve nga të rinjtë bile duke u shitur edhe me copë afër kampusit të shkollave të mesme.

**Bujar Nevzati**: e falënderoj kryetarin e Komunës pas kërkesës sonë për ndërtimin e kulmit të shtëpisë së Adil Thaçit.

Pyetja është për drejtorin e financave, pse ka ndodhur bllokimi i mjeteve nga ana e Gjykatave për disa drejtori komunale dhe kush do të jap llogari për këto mjete?

Po ashtu e ngris çështjen e punëtorëve ndihmës në shkolla për pagesat e tyre, po ashtu aty janë edhe dy punëtorë shurdhmemecë dhe ata u ankuan se atyre nuk po ju jep askush sqarime.

Pyetje për drejtorin e Inspeksionit- sa inspektor të Ndërtimit ka kjo drejtori ?

**Xhelal Hajrullahu**: kam një ri- kërkesë për DSHPIB, për një lagje në Zhegër, ku vazhdohet të ketë disa probleme kur ka të reshura të shiut. Banorët kanë thënë se sa herë që ka të reshura, aty krijohen probleme dhe banorët kanë bërë një peticion ku personi kontaktues është Fatgzim Ajvazi dhe një përgjigje është kthyer nga DSHPIB me datën 03.09.2018, por deri më tani nuk ka asgjë tjetër.

Kërkesë tjetër është nga qytetarët e lagjes së Muhagjerëve në Livoq të Epërm të cilët kërkojnë asfaltimin e rrugës në atë lagje.

**Shefik Surdulli**: kam një pyetje për institucionet e Komunës, se çfarë është ndërmarrë pas aksidentit që ndodhi në Gjilan me datë 07.03.2019 me q’ rast mori jetën e një qytetari, shumë të lënduar dhe dëme materiale. Pas kësaj ngjarje komuna do të duhej të reflektoj.

U përmendën disa çështje që i kanë ngritur qytetarët, lidhur me rreth rrotullimin, por në Gjilan ka shumë pika në komunikacion që paraqesin rrezik për qytetarët tanë. Rreth rrotullimi në rrugën e Bujanocit, ajo te Geti Market ku këto rrugë janë të rrezikshme për shoferë. Po ashtu rrezik tjetër është parkimi i Taksive te varrezat e Kombinatit të duhanit, po ashtu prerja e drunjtëve në rrugë me q’ rast pengon lëvizjen e lirë të qytetarëve.

Pushteti aktual duhet të reflektoj dhe ta ketë prioritet sigurinë e qytetarëve tanë.

**Burim Berisha:** kam një pyetje për DSHPIB lidhur me trotuarin në lagjen Dardania, e cila paraqet problem për fëmijët që shkojnë në shkollë.

Po ashtu Sheshi “Xhavit Ahmeti” afër shkollave të Mesme është në një gjendje tejet të keqe dhe çështja e parkingut për taksi, sidomos te Xhamia e vogël, meqenëse taksistët paguajnë taksa, mendoj se duhet t’i gjendet një hapësirë për parking.

**Arbëresha Kryeziu Hyseni**: i shpreh ngushëllimet e mija më të sinqerta për familjen Qojqaj, me rastin e humbjes nga jeta z.Qerim Qoqaj nga aksidenti në qendër të qytetit, si pasoj kanë marrë lëndime edhe shumë qytetar, por dje kam parë një kamion në qendër të qytetit edhe pse aty nuk ka leje për të hyrë, prandaj dua ta di se çfarë keni ndërmarrë?

Pyetja tjetër është për DSHPIB, është shqetësuese vendosja e një vendkalimi për këmbësorë në rrugën “Marie Shllaku” e cila është e papërshtatshme dhe e rrezikshme për këmbësorë, por dua ta di se a është i paraparë aty ai vendkalim dhe a e keni menduar se çfarë zgjidhje do të bëni për kalimtarët në atë pjesë.

**Gentrit Murseli:** ne emër të Komitetit për Kulturë, Rini dhe Sport, kërkoj që në të ndryshme të diskutohet për ansamblet kulturore të qytetit për caktimin e një hapësire publike për zhvillimin e aktiviteteve të tyre profesionale.

**Nehat Osmani**: e bëj një pyetje të cilën e përsërisë për herë të tretë, sepse në seancën e kaluar kam marrë një përgjigje nga drejtori i DSHPIB, por gjendja po ndryshon nga muaji në muaj lidhur me shkallët afër objektit të ish Simpos, i cili tha se ato shkallë janë larguar, por gjendja reale është ndryshe, sepse shkallët janë përsëri aty.

Dua ta di nëse ajo hapësirë ka leje?

Po ashtu pyetje për drejtoreshën e DKRS, ku dihet se aktorët e teatrit janë me gjashtë (6) paga mbrapa dhe kontratave të tyre ju ka skaduar afati, aktorët e teatrit po punojnë pa kontrata dhe pa paga dhe kërkesë e tyre është që teatri të ketë një kod buxhetor dhe komuna ka thënë se jemi në negociata me Ministrinë për zgjidhjen e këtij problemi?

**Arianit Sadiku**: nënkryetari tha se protesta e tregtarëve para zyrës së kryetarit ka përfunduar, por unë kam foto të çastit ku ata ende janë aty. Dua ta di se a keni arrite ndonjë marrëveshje me ta sepse deri sa ne nuk kemi arrite të shohim se çka po ndodhë jashtë është e pa arsyeshme të thuani se ata nuk janë aty.

Në Gjilan papastërtia po shkakton rrezik te banorët me probleme shëndetësore si dhe shoferët e kanë më të vështirë ngasjen e makinave nga pluhuri i cili është si rezultat i mos pastrimit të rrugëve nga zhavorri i cili është hedhur dimrit.

Kam ankesa të vazhdueshme nga banorët e lagjes së Dardanisë I, te shkolla “Selami Hallaqi”, në periudhën kur përfundon orari mësimor, makinat bllokohen deri në 20 min, nga prindërit që marrin fëmijët në rrugë, e njëjta situatë ndodhë edhe te shkolla “Thimi Mitko”, prandaj duhet të bëhet një zgjidhje.

**Arbër Ismajli**: unë takova përfaqësuesit e Tregut dhe tregtarët dhe ne jemi besatuar se ky problem është i zgjidhur, prandaj ne përsëri mund të dalim jashtë dhe të besatohemi prapë. Punëtorët teknik në shkolla kanë probleme për shkak të dy kompanive që kanë ankesë në OSHP dhe ne jemi në proces të zgjidhjes, por ky nuk është faji ynë.

Te rasti i aksidentit në qendër, rasti është në organe gjyqësore, prokuroria ka kërkuar vlerësimin e dëmit dhe ne jemi në proces të vlerësimit dhe do të ju njoftojmë edhe juve.

**Enver Hajrullahu**: komuniteti në zhegër ka një kërkesë lidhur me uzurpimet në pjesët publike dhe kërkoj nga DI, të keni konsideratë që të intervenoni në rastet ku pengohet qarkullimi i qytetarëve dhe nxënësve.

Po ashtu palestra në fshatin Zhegër pse nuk po fillojnë punimet dhe operatori nuk ka bërë nivelizimin.

Po ashtu kam një kërkese nga Këshilli i fshatit Zhegër për punësimin e një punëtori në palestër dhe të mirëmbajë palestrën.

**Riza Avdyli:** kam pyetje për drejtorin e DUPMM, pasi siç e dimë në seancën e fundit kemi shfuqizuar tri vendime për planet rregulluese, çka ka ndodhur me objektin te ish –Kino e qytetit, kur e dimë se aty është punuar vazhdimisht dhe ju a e keni pajisur me leje për vazhdimin e punimeve, nëse po çfarë hapa keni ndërmarrë tani, po ashtu edhe drejtori i DI, çfarë hapa keni ndërmarrë lidhur me këtë objekt?

**Naser Korça**: në seancën e kaluar është kërkuar të sjellën shpenzimet e veturës së DSHPIB dhe kam nxjerrë shënimet ku shihet se në qeverisjen e PDK për dy vite janë shpenzuar 10.264 L derivate, përderisa të njëjtën veturë për 5 vite edhe kryetari Haziri edhe DSHPIB, kanë harxhuar 7.000 L derivate. Mesatarja në shpenzime në 100 KM ka qenë 17 L, përderisa tani në qeverisjen e LDK është 13 L derivate.

Sa i përket rrethrrotullimeve projektet bëhen nga ekspertët e komunikacionit e nuk bëhen nga DSHPIB.

Në lagjen Gllama është iniciuar procedura për shpalljen e tenderit më 19.04.2019 është hapur oferta.

Ndotja e ambientit pajtohem me ju sepse është evidente, dhe momentin që e kam marrë pozitën e drejtorit e kam obliguar Ecohigjenën të bëjë pastrimin e rrugëve, por ju e dini problemin me Ecohigjenën. Ne nuk kemi kontratë për pastrim emergjent të rrugëve.

Lagjja e KFOR-it nuk e di se cila është dhe besoj që do të marrim masa për ta larguar ujin e shiut, po ashtu me 19.04.2019 është bërë hapja e ofertave te muhaxhirët e Livoqit, për asfaltimin e rrugëve.

Lejet për kamion për të hyrë në qytet nuk kanë dhe është përgjegjësi e Policisë të i ndalojnë. Shenjat e trafikut janë të vendosura në hyrje të qytetit nga çdo anë dhe përgjegjësia është e tyre nëse ata hyjnë.

Vendkalimi te “Marie Shkllaku” do të bëhet me riorganizim dhe do të vendosen semafor, sepse me plan urbanistik parashihen dy semafor dhe vendosja e zebrave dhe e ndriçimit të zebrave.

Shkallët te ish Simpo janë prishë dhe është përgjegjësi e DI, të merret me këtë çështje.

**Bekim Bajrami**: planet rregulluese i kemi shqyrtuar disa herë dhe i kemi anuluar, sepse kemi dashur t’i inkorporojmë në hartën zonale të komunës. Pas anulimit të këtyre planeve, ne i kemi ndërprerë punimet sipas atyre planeve dhe po mundohemi t’i trajtojmë me planet e reja.

**Nevzat Rushiti**: çështja e shitjeve të cigareve, ju e dini që e kemi UA , që fëmijët nën moshën 18 vjet nuk kanë të drejtë ta blejnë. Ju thatë se shitja e tyre bëhet te shkollat e mesme dhe ne në bashkëpunim me PK do të ndërmarrim masa së shpejti.

Ne kemi 3 inspektor të ndërtimit në drejtorinë e Inspeksionit.

Kemi raste të shumta të uzurpimeve në Zhegër dhe do të reagojmë së shpejti në mënyrë që t’i ndalojmë.

**Shpresa Hadari:** rekomandimi i komitetit të kulturës për t’i caktuar hapësirë ansambleve, ata për momentin kanë një hapësirë tek galeria, por ne do t’i japim një hapësirë më të përshtatshme.

Sa i përket pagave të aktorëve, ju e dini se teatri subvencionohet dhe më kompetent për këtë çështje mund të flas z.Maliqi.

Sa i përket kërkesës për punësimin e një punëtori në shtëpinë e kulturës në Zhegër, ne do ta shqyrtojmë këtë kërkesë, sepse është e nevojshme mirëmbajtja e asaj pjese.

**Zijadin Maliqi:** pas marrjes së mjeteve nga kompania “SAS”, është ndërprerë kontrata me SAS dhe janë ndjekur procedurat gjyqësoreje dhe departamenti i thesarit ka thënë se ai vendim është i prerë. Vlera e mjeteve është rreth 122.000 €

Sa i përket pagave për aktorët e Teatrit unë kam biseduar me drejtorin e Financave dhe financimi do të bëhet nga grandi i përgjithshëm i komunës dhe ne jemi duke punuar në këtë drejtim për vitin e ardhshëm.

**Avdyl Aliu**: në lidhje me pastërtinë e ajrit, është një opinion jo i mirë dhe jo real, prandaj është fakt që e gjithë Kosova nuk e ka gjendjen e mirë, por jo në atë masë sa u tha, sepse Agjensioni i mbrojtjes së mjedisit të Kosovës në vitin 2012, e ka vendos sistemin e pastërtisë së ajrit dhe është zgjedhur vendi ku ajri më së shumti është i ndotur dhe ka konstatuar se gjendja nuk është e keqe siç thuhet.

Ndonjëherë duke e gjuajtur ujin e pistë nga legeni, ne e hedhim edhe beben së bashku me ujë, prandaj mos ta hiperbolizojmë këtë gjë.

**Bujar Nevzati**: lus drejtorët e kësaj qeverisje që përgjigjet e tyre të mos i japin me nervozë, por të tregojnë kulturë dhe përgjegjësi.

Vetura ka qenë e kryetarit dhe me ligj parashihet se ka të drejtë 24 orë në shfrytëzim, por ju z. drejtor nuk keni të drejtë ta përdorni veturën pas orarit të punës, kurse sa i përket këtyre shënimeve duhet të bëhet një verifikim, e po të isha në vendin e juaj do më vinte turp të dilja në rrugë.

**Riza Abdyli**: pyetja ime ishte e thjeshtë, a është pajisur me leje objekti i cili ndërtohet te ish-Kinemaja e qytetit? Nëse është pajisur me leje dhe ia keni ndërprerë punimet, besoj që nuk jeni të qartë në këto çështje.

Sa i përket ndotjes së qytetit, pajtohem.

**Naser Korça**: unë dal ballë hapur në qytet, por në qeverisjen e juaj PDK këtë veturë e ka keqpërdor, prandaj nuk keni vend për diskutim.

**Bekim Bajrami:** për shkak të mbrojtjes dhe sigurisë në punë janë ndërprerë punimet në objektin mbrapa Teatrit.

**Diskutim për rendin e ditës**

**Shpresa Kurteshi:** kemi një kërkesë nga DUPMM që të hy në rend dite një pikë për të cilën arsyetimin e jep drejtori i kësaj drejtorie.

**Bekim Bajrami:** është vendim të cilin e kemi punuar në bashkëpunim me Ministrinë e Planifikimit Hapësinorë, ka të bëjë me taksat ndërtimore dhe kjo procedurë duhet të kaloj në KK.

**Nevzat Isufi**: mendoj se kjo pikë e cila u propozua të futet në rend dite, nuk është urgjente sepse edhe ashtu si drejtori nuk i keni zbatuar planet, prandaj kërkojmë materialet paraprakisht e pastaj të marrim një vendim.

**Riza Abdyli**: sa i përket propozimit të DUPMM mendoj se nuk është në rregull të futet në rend dite pa material dhe nuk kemi asnjë dokument para vetes. Ne duhet t’i ndalojmë këto veprime dhe mos të pranojmë asnjë kërkesë të tillë.

Sa i përket rendit të ditës, rreth propozim vendimit për emërimin e aksionareve në Ecohigjenë, në seancën e kaluar kryetari ka dhënë arsyetimin për mos emërim të këtij komisioni dhe kryetari ka thënë se nuk ka raporte të mira me Ecohigjenën. A keni arrite marrëveshje me Ecohigjenën që sot është në rend të ditës ky propozim ? Unë i kam thënë kryetarit që dikush po të sfidon dhe kryetari ka thënë nuk krijoj komision deri sa t’i rregulloj raportet me Ecohigjenën.

**Arbër Ismajli**: rasti i Ecohigjenës është i dijshëm dhe besoj që raportet po shkojnë duke u përmirësuar çdo ditë.

**Abdyl Aliu**: u tha se nuk është normale të sjellën kërkesa, por kjo është shumë normale dhe nuk ka të drejtë askush të thotë se nuk është normale të sjellën kërkesa këtu, bile kush donë mund të sjellë kërkesa. Në pyetje është taksa për leje ndërtimore, por mund ta shtyjmë për seancën tjetër.

**Ibish Ibishi:** te pika 2.6, mendoj se aty kemi probleme të mëdha dhe të pa riparuara dhe komisioni i mëhershëm ka pas të vështirë të ketë qasje brenda kësaj kompanie dhe ne sot e kemi në rend dite formimin e komisionit të ri, por dihet situata, prandaj mendoj se kjo pikë duhet të shtyhet për një seancë tjetër.

**Riza Abdyli**: z.Aliu e tha se nuk është normale, nuk është normale sepse një kompanie i ndërpritet kontrata një anshëm dhe ajo kompani t’i merr 122.000 € dhe kush ka dhënë llogari për këtë, ai që e ka ndërprerë kontratën, e kush e ka ndërprerë këtë kontratë, Lutfi Haziri.

**Me 13 vota “për” 11 vota kundër miratohet rendi i ditës pa ndryshime**

* 1. **Raporti financiar Janar-Dhjetor 2018**

**Abdyl Aliu:** raporti është në përputhje të plotë me ligjin mbi financat dhe përmbushë kriteret ligjore për një organizatë buxhetore siç është Komuna e Gjilanit.

Ne kemi raportuar çdo tre muaj dhe ne si KK, duhet të jemi të informuar për gjithçka, prandaj e falënderojmë DPF!

Inkurajoj edhe më tutje këtë drejtori që ta ngritë nivelin e transparencës dhe e përkrahim këtë raport.

**Nevzat Isufi**: si zakonisht, si për çdo raport financiar por edhe te çdo raport tjetër, për të qenë i qartë në diskutim e për ta përcjellë njëri-tjetrin, po duhet t'i referohemi një materiali, e kur në material përpos tjerash kemi edhe gabime teknike, besoni që po vështirësohet dukshëm qartësia e diskutimit. Pra pavarësisht se të njëjtat vërejtje i kemi dhënë edhe më herët, madje pikërisht me rastin shqyrtimit të raportit 9 mujor financiar. Por si duket po e keni të pamundur për të dal nga stereotipi që tashmë e keni krijuar. Mungojnë nr. i faqeve në disa fletë dhe kur po i referohemi faqes së caktuar, po duhet ta komentojmë me disa fjali përmbajtjen e faqes, për ta ditur se për cilën pjesë të raportit bëhet fjalë, vetëm pse ajo nuk e ka një numër. Pra nuk kemi numër të faqes 17-19, pastaj 21-23,25-27, 29-33,35-38 dhe faqen 40. Po ashtu kolonën me numrin e të punësuarve e kemi vetëm njëherë, në faqen 6, te planifikimi fillestar pastaj në të gjitha faqe tjera kjo kolon ekziston, por është zbrazët.

Për mua nuk do të prishtë punë sikur ato faqe ta kishin edhe numrin e shkruar me dorë, kështu që kur të ishte shumëzuar materiali, do t’i kishin të gjitha faqet e plotësuara me numrin e tyre. Për mua edhe këto elemente tregojnë qasjen joserioze nga këtij raporti. Pra edhe te numri i punëtorëve të zyrës së kuvendit nuk kemi asnjë numër të punëtorëve të kësaj zyre, pra shtrohet pyetja sa është numri dhe pse nuk është shkruar ky numër.

Në faqen 9, në krye të tabelës e kemi titullin Buxheti shtesë, ndërsa brenda kllapës mungon. Cilën duhet ta marrim në këtë rast, sepse fjala në kllapë do të duhej të ishte vetëm sqarim a plotësim i fjalës shtesë, që është jashtë kllapave e jo e kundërta saj.

Para se të hy në komentim të segmenteve të caktuara të buxhetit të këtij raporti, do të rikujtoja se në analizën dhe debatin që bëmë me rastin e raportit 9 mujor financiar, buxheti ishte shpenzuar vetëm 56.5%, pra pjesa tjetër 43.5%, do të duhet ta shfrytëzojë për tre muaj e fundit.

Do të ndalesha pak te planifikimi financiar për vitin 2018, sepse ka rëndësi dhe ku shihet se qysh në planifikim kemi një përkujdesje që në fund të vitit të dalim mirë me realizim vetëm me shifra, përkatësisht në përqindjen e synuar edhe pse ato nuk janë realisht të shikuara dhe planifikuara mirë qëllimshëm. Po e ilustroj këtë me një shembull, planifikimi i të hyrave te qiratë, ku ka pasur mundësi të planifikohet shumë më mirë, duke e ditur se bazë për planifikim shërben viti paraprak dhe se të hyrat e objekteve me qira, në minimum do të jenë ato që kanë qenë vitin e kaluar. Kështu përkundër faktit që në vitin 2017 ka pasur realizim nga qiratë në shumën prej 101,024.09€, për vitin 2018 nga këto të hyra planifikohen vetëm 80,000€, pra 21,000€ më pak. Pastaj realizimi i të hyrave për qiratë për të 2018-tën arrihen në shumën 114,800.99, në krahasim me planifikimin e ulët do të sjell sigurisht shifrën e përqindjes së realizimit në 143.50%. Me këtë lloj planifikimi do të mbulohen përqindjet e dobëta në realizimet te lejet e ndërtimit, ku realisht ishte dashur të kishim realizim shumë më të madh, por nuk e kemi. Pra, nga ky lloj planifikimi, por edhe befasia që kanë sjellë të hyrat nga gjobat në trafik, për të cilat pajtohem se kanë qenë vështirë të planifikueshme, nga se logjika e shëndosh shkon kah zvogëlimi i të hyra e jo nga rritja, por që ka ndodhur e kundërta, pra kemi një planifikim 250,000.00€, ndërsa kemi realizim prej 669.769.00€ apo realizim në 267.91%. Në këtë formë pra është rregulluar përqindja e përgjithshme e realizimit, në 97.16%, pavarësisht se kemi realizime të dobëta në lejet e ndërtimit, te shërbimet publike, te të hyrat nga gjykatat, te QPS. Pra planfikim jo i drejtë dhe realizimi i të hyrave nga veprimtaritë që nuk varen nga qeverisja komunale, siç janë gjobat në Trafik kanë nxjerrë shifrën me të cilën të gjithë duhet të jemi të kënaqur, por e cila në realitet vetëm sa kamuflon mosrealizimin në sektorët nga të cilët edhe realisht është pritur.

Në anën tjetër raporti i kryetarit dhe raporti financiar do të duhej të ishin si dy anë të një medalje. Nëse aktivitetet e drejtorive dhe institucioneve tjera janë dhënë në raportin e Kryetarit, tash do të duhej vetëm t’u bashkëngjitej ana financiare. Besoj i keni ende të freskëta të dhënat e raportit të punës së Kryetarit e të drejtorive, ku me asnjë resht nuk janë përmendur çështje të caktuara, ndërsa tash në raportin financiar na dalin shifra marramendëse. Po përmend shembullin e objekteve shkollore dhe renovimin e tyre, që siç e dimë të gjithë ne, verën e kaluar, deri në fillimin e vitit shkollor në shtator, nuk ishte bërë asnjë përgatitje për vitin shkollor sa i përket renovimeve dhe mirëmbajtjeve, për shkak të moszgjidhjes së operatorit dhe kjo në raportin e muajit të kaluar, nuk u përmend askund as te raporti i drejtorisë së Arsimit dhe as te drejtoria e Shërbimeve Publike. Ndërsa në raport financiar del të jenë të harxhuara për renovime dhe mirëmbajtje të objekteve shkollore **389,309,39** euro dhe atë pas fillimit të vitit shkollor nga shtatori e deri në dhjetor, do të thosha një kohë “ideale”. Për mendimin tim shumë më mirë do të ishte të pritej edhe 5 muajt e vitit 2018 dhe me një shumë të tillë do të kishim ndërtuar në minimum një shkollë të re.

Edhe herë të tjera kam pyetur, po nuk kam marrë përgjigje lidhur me stafin e punëtorëve në zyrën e Kryetarit, që gjithsej janë 33, kurrë nuk kemi parë listën e këtyre punëtorëve kush janë dhe çfarë bënë i gjithë ky numër, të cilët janë një barrë e rëndë për buxhetin e komunës. E di saktë që qysh në seancat e para të mandatit të parë të Kryetarit, pata pyetur Kryetarin se cili është stafi i tij dhe kryetari mu përgjigj se nuk ka staf. Ndërsa tani por edhe gjatë mandatit të kaluar ka 33 punëtorë, pra vetëm dy më pak se sa jemi anëtarë të kuvendit dhe ka 4 më shumë se sa kishte ish kryetari i mëparshëm.

Po e përmend këtë fakt se ky staf po i kushton komunës 244, 626.75€ dhe ka vetëm 10 punëtorë më pak se administrata e përgjithshme, por që për pagat e tyre shpenzohen 227,229.49€. nga kjo zyrë kemi shpenzime të mëdha edhe në mallra dhe shërbime që janë 162,098.96€

Sikur këto të mos mjaftonin këto, shpenzime të mëdha ka bërë dhe bën edhe Kryetari i komunës për udhëtime jashtë vendit. Sipas këtij raporti që do të duhej ta kishte faq. 17 por që se ka, për këto udhëtime janë dhënë 39,870.86€, duke pasur parasysh që ne si anëtarë të Kuvendit dhe as qytetarët nuk jemi të njoftuar për qëllimet e këtyre udhëtimeve dhe çfarë ka përfituar komuna dhe qytetarët nga këto udhëtime, ndërsa shpenzohen mjetet e tyre. Një shumë e tillë është e madhe për një kryetar Komune që mision e ka udhëheqjen e komunës e jo udhëtimet e tij personale ose për interesa të partisë së tij.

Nëse për Kryetarin e Kuvendit të Kosovës 60.000€ shpenzime për udhëtime jashtë vendi janë konsideruar shumë, edhe pse ka përfaqësuar institucionin më të lartë të shtetit, për një kryetar të një komune të shtetit të Kosovës shuma afër 40.000€ është e tepërt për udhëtime të tilla.

Një formë e shpenzimeve të mëdha që bie në sy janë vendimet gjyqësore, të cilat përpos që tregojnë se komuna është fajtore dhe ka bërë shkelje të të drejtave të personave fizik apo edhe juridik, prandaj edhe vendimet janë kundër saj, por që edhe kanë çmim. Kështu këtë vit sipas këtij raporti komuna është dashtë të paguaj ***379,389.53* €,** duke llogaritur se këtu janë hequr edhe shpenzimet e gjykatës. Prej kësaj shume vetëm partnerit publik – privat, Ekohigjienës i janë paguar 140.000€.

Në faqen 42 në kodin 48027 donacion zviceran, përshkrimi është “ ngritja i performancës” shpenzimi sintetik por edhe analitik kanë shumën prej 205,000.00€. Nuk dihet për performancë të kujt bëhet fjalë, kërkoj sqarim, ndërsa më poshtë po kjo shumë i dedikohet ndërtimit të rrugës së Kumanovës (faza e parë, krahet 1-9). Ose çka kanë lidhje ngritja e performancës, pra që nuk dihet performancës së kujt, me parat që ndahen për rregullimin e rrugës së Kumanovës?

**Enver Hajrullahu:** buxheti i planifikuar për vitin 2018, ka qenë 26.511.936.00 € dhe janë shpenzuar 24.351.251 apo 91.8%. Sipas kësaj, vijmë në përfundim që buxheti i shpenzuar është i kënaqshëm.

Në kategorinë paga dhe mëditje buxheti është shpenzuar 98.9%, në kategorinë e mallrave dhe shërbimeve buxheti është shpenzuar 87%, në shpenzimet komunale 96%, subvencionet 74%, te shpenzimet kapitale 79.3% të buxhetit total.

Kam një pyetje për drejtorin, se në raportin gjashtë mujor kam pas shqetësimin e njëjtë lidhur me mos efikasitetin e realizimit të shpenzimeve komunale, që është një ndër kategoritë që lidhet me investime. Pse çdo ditë i njëjti avaz, nuk po ka mundësi të shpenzohen këto mjete? 287.300 € janë grand nga fondi i huamarrjes për projektin e efiqiencës së energjisë në ndërtesat publike në nivel komunal, pse nuk janë shpenzuar?

Te planifikimi vjetor, të hyrat nga lejet e ndërtimit, krahasimi është 67%, prandaj e pyes drejtorin e DUPMM pse kjo përqindje është kaq e madhe për mos realizimin e të hyrave për lejet e ndërtimit për vitin 2018.

**Shemsedin Ramushi**: raporti është i hartuar si duhet dhe korrekt, transparent dhe në mënyrën më të mirë të mundshëm, prandaj personalisht e përkrahi këtë raport.

**Riza Abdyli**: ky raport financiar është jo një vjeçar por është 11 mujor sepse muaji dhjetor nuk është siç duhet me qenë, sepse është përgatitur më parë.

Punët konkrete rreth shpenzimeve, ndalem te rekapitullimi i shpenzimeve sipas kodeve ekonomike, ndalem te shpenzimet e udhëtimit jashtë vendit. Te këto shpenzime kemi mbi 40.000 € për një vit dhe mendoj se për komunën e Gjilanit nuk janë shumë, por te raporti i punës që e kemi shqyrtuar në seancën e kaluar nuk kemi asnjë fjalë për udhëtime jashtë vendit, prandaj shtrohet pyetja se ku janë bërë këto vizita dhe çfarë punë kanë kryer, apo kanë shkuar mysafir familjar jashtë vendit?

Sa i përket grandeve ndalem te kodi 18/87 te ndërtimi i urave, ku vlera është 24.000 €, prandaj pyes se sa ura janë ndërtuar?

Njoftimi në emërtimin e kodeve është i mangët dhe këtë vërejtje e kemi paraqitur sa herë kemi pas raporte financiare. Një urë është ndërtuar në vitin 2017 nga një kompani private, kurse është hyrë në planifikim të vitit 2018.

**Nevzat Isufi**: ne po i drejtohemi çdo segmenti veç e veç dhe në raportin e vitit të kaluar nuk janë përmendur askund shpenzimet për renovime në vlerë mbi 400.000 €, prandaj nuk e di si duhet të jem më konkret.

**Arbëresha Kryeziu Hyseni**: sa i përket Raportit Financiar Janar-Dhjetor 2018, në shikim të parë vëmë re rëniet e identifikuara nga të hyrat, nga zhvillimi ekonomik (të planifikuara 100,000 – të hyra 77,651), të hyrat nga lejet e ndërtimit (planifikimi 1,160,000 – të hyrat 778,729), të hyrat nga shërbimet publike (planifikimi 170,000 – të hyrat 101,324) si dhe të hyrat nga gjobat e gjykatave (planifikimi 220,000 – të hyrat 132,474).

Kur shfletojmë faqet e raportit në vazhdim dhe ndalemi tek shumat që i përfshijnë vizitat jashtë vendit, akomodimet jashtë vendit, shpenzimet e vizitave jashtë vendit, gjejmë një vlerë prej 97,906.01 euro në total, përderisa nuk jemi në dijeni ose të paktën nuk bëhen publike askund nëpër media për ndonjë vizitë institucionale komunale jashtë vendit, në mënyrë që të arsyetohet kjo shumë kaq marramendëse. Në anën tjetër, përderisa kemi këtë shifër të vizitave jashtë vendit, kemi një kontrast në numra në lidhje me shpenzimet e internetit, e që gjithsej janë 5.10 dhe me sa duhet komuna po kursen, nuk po shpenzon në internet, ndërkohë po lidhë marrëdhënie direkte me jashtë me anë të vizitave 97 mijë euro.

Ndërkohë, dua ta përgëzojë drejtorinë e Administratës së Përgjithshme, atë për Buxhet dhe Financa si dhe drejtorinë e Shërbimeve Publike, për mobiliet e reja në vlerë prej 4,213.30 euro, përderisa shpenzimet e bëra në pajisje të ndryshme, ku përfshihen edhe pajisjet shkollore si bankat dhe karriget, janë shpenzuar 3,005,45, edhe pse e dimë sa e madhe është nevoja për këto pajisje në shkollat tona, e sidomos në ato në fshatra.

Mesa duket nga të dhënat në raport, komuna e Gjilanit e ka harruar dietën buxhetore, duke shpenzuar kështu 47 mijë e 312 euro në dreka zyrtare, ndërkaq do të doja të dija për çfarë furnizimesh me ushqim dhe pije bëhet fjalë, kur në shifra numerike kemi vlerën prej 115,853.48, ndërkohë që gjejmë edhe një vlerë të shpenzuar për veshmbathje që kapë shumën prej 1305.92. Dua të dijë për çfarë veshmbathjesh bëhet fjalë dhe për kë janë dhënë këto të holla konkretisht?

Gjithashtu, këtu kam edhe një pyetje konkrete e që ka të bëjë me furnizimin me ushqim për kafshë, që kapë vlerën në 14,628.80 euro? Për çka konkretisht bëhet fjalë këtu?

Gjithashtu, po dua të ndalem tek projektet e financuara nga granti për vitin 2018, konkretisht tek drejtoria e Shërbimeve Publike, ku thuhet se janë shpenzuar 39,000 euro për sanimin e rrugëve, trotuareve dhe parqeve në qytet dhe fshatra, ndërkohë që e dimë që nuk qëndrojmë aspak mirë me rregullimin dhe mirëmbajtjen e parqeve as në qytet e lëre më në fshatra, e njëjta vlen edhe për sanimin e rrugëve dhe trotuareve. Ndërkohë, flitet për projekte të vogla në infrastrukturë, që kapin një shumë jo edhe të vogël në vlerë prej 34,969.78 euro, por ne nuk e dimë për çfarë projektesh të vogla bëhet fjalë konkretisht. Më poshtë, gjejmë edhe rregullimin e infrastrukturës nëntokësore në vlerë prej 46,874.80 euro. Për çfarë infrastrukture nëntokësore bëhet fjalë ju lutem?

Gjithashtu, te po kjo drejtori, gjejmë dy vendime me po të njëjtin numër për Ecohigjienën, njëra në vlerë prej 11,659.00 dhe tjetra në vlerë prej 24,000 euro, që në total i bie të jetë 35,659. Na e sqaroni këtë ju lutem?

Gjithashtu, dua të dijë në cilat fshatra është bërë shtrimi i rrugëve dhe arave me zhavorr?

Tek rekonstruimi dhe mirëmbajtja e objekteve shkollore, në dy vende përmendet ndërtimi i shkollës fillore “Agim Ramadani” në fshatin Haxhaj, në njërën rubrikë vlera e projektit 89,159.56 euro në tjetrën 46,522.80 euro, ndërsa nxënësit akoma vijojnë mësimin në bodrumin e xhamisë së fshatit, sepse muret e shkollës nuk janë vënë akoma.

Tek projektet e financuara nga të hyrat vetanake, tek drejtoria e Shërbimeve Publike, gjejmë projektin ndërtimi i urave në lagjet: Biçak, Bilallët, Limonët, Kurteshajt në Bresalc, të njëjtin projekt e kemi edhe në raportin për vitin 2017, me po të njëjtat të dhëna, ndërsa nëse thuhet të jenë shpenzuar 30,000 euro për mirëmbajtjen e ndriçimit publik në fshatra. Nëse kjo do të kishte qenë e vërtetë, do të duhej t’i kishim dritat nëpër shtyllat elektrike të lagjeve dhe rrugëve të fshatrave, e jo ato të jenë në terr, siç janë jo vetëm në fshatra por edhe nëpër pjesë të ndryshme të qytetit gjithashtu.

**Shefik Surdulli**: i falënderoj drejtorët që qëndrojnë në seancë dhe janë në nivel të detyrës, kurse ikja e drejtorëve të tjerë nga kjo seancë flet më së miri për jo seriozitetin e tyre si drejtor, kur pikërisht sot po debatojmë për menaxhimin e financave për një vit të tërë e kjo është për keqardhje.

Sa i përket raportit, te tabela e planifikimit vjetor dhe realizimi i të hyrave vetanake janar- dhjetor 2018, nëse e krahasojmë me vitet paraprake shihet një ndërgjegjësim sa i përket planifikimit duke u treguar të kujdesshëm në planifikim.

Në DZHE kemi rënie të planifikimit 77.65%, te të hyrat nga leje të ndërtimit kemi rënie në 67%. Te DSHPIB kemi rënie edhe më të madhe, ku përderisa kemi pas të hyra nga lejet e ndërtimit për vitin 2017, për vitin 2018 janë planifikuar 1.160.000.00€, e kjo tregon se bëhet një planifikim korrekt, por realizimi është i pakët.

Në raport mungon numri i punëtorëve, ndoshta për ta fshehur numrin e punëtorëve në kontratë mbi vepër, e kjo nuk duhet të fshihet.

Te shpenzimet në DGJKP, sigurisht edhe këtu janë të evidentuara shpenzimet për punët gjeodezike të kryera në autostradën Gjilan-Prishtinë, e që nuk kanë qenë detyrim i kësaj drejtorie, sepse aplikimi në punët projektuese janë paraparë nga projektuesi , prandaj mendoj se një shqyrtim në detal do ta bëjë zyra e Auditorit Gjeneral ku do të shihet marifeti i shpenzimeve dhe financave publike. Shihet se Komuna nuk i ka përfillë rekomandimet e parvjetshme të auditorit.

**Fitim Guda**: ne kemi analizuar raportin dhe shprehim mirënjohje të këtij raporti. Kemi shpenzimet e buxhetit në 92%, shpenzime kapitale 80%, kryerja e obligimeve ndaj operatorëve ekonomik. Kam dëshirë ta di vetëm momentin e inkasimeve të këtyre mjeteve, pasi që këto mjete të tatimit në pronë, parashihen të shkojnë për investime kapitale, a mund të realizohet kjo gjë?

**Burim Berisha**: shihet se të hyrat janë më të mëdha se në vitin 2017, kjo dëshmon një rritje të konsiderueshme në aspektin e realizimit të planit. Të gjitha të hyrat që janë realizuar në Komunën e Gjilanit kemi një përparim të dukshëm dhe vërehet një punë e mirë. Te çështja e shpenzimeve të cilat kanë ndodhur nga kryetari, janë shpenzime të paraqitura në raport dhe të arsyetuara nga secila drejtori.

Nëse krahasojmë DUPMM, te çështja e lejeve, shihet se çdo vit kemi me pas kërkesa për leje ndërtimi.

**Arijeta Rexhepi**: po ndalem te shpenzimet dhe planifikimet përfundimtare për vitin 2018, ku mund të bëjmë një krahasim, ku disa prej drejtorive mund të them që në shumën e paraparë dhe të planifikuara nuk kanë arritur t’i shpenzojnë, kurse disa të tjera kanë shpenzuar vetëm gjysmën e tyre të paraparë. DBP ka pas të planifikuara 800.000 €, kurse ka harxhuar afër 400.000 €, pastaj DZHE të planifikuara 1.600.000.00€, ndërsa ka harxhuar 800.000 €, gjithashtu QKMF, ka pas të planifikuara 2.900.00.00€, kurse ka shpenzuar 1.600.00.00 €, që nënkupton se nuk ka harxhuar shumën tjetër të parave, po ashtu edhe DKA, që ka lënë pa shpenzuar edhe 300.000 €.

Te obligimet e pa paguara të cilat janë nxjerrë me 15 janar të vitit 2019, kemi sektorin te pjesa e mallrave dhe shërbime shihet se jemi në borxh deri në 225.430.00 €, përderisa nga kjo pjesë ndahet edhe pagesa e punëtorëve në kontratë mbi vepër, prandaj pyes sa punëtorë me kontratë mbi vepër kemi të punësuar dhe pse kanë mbetur kaq shumë obligime të pa paguara nga mallrat dhe shërbimet.

**Zijadin Maliqi**: raporti paraqet një gjendje reale dhe është në përputhje me SMFK.z.Abdyli tha se raporti nuk e ka muajin e XII, por kjo nuk është e vërtetë, sepse ka pas ndryshime të cilat i kemi paraqitur për këtë raport. Raporti përfshinë periudhën janar-dhjetor 2018.

Në raport shihen numrat e jo tabelat, mund të ketë gabime teknike po jo gabime në numra.

Raporti i kryetarit ka dallim me raportin financiar, sepse paraqiten të hyrat dhe shpenzimet e drejtorive, kurse raporti i kryetarit flet për punët e drejtorive.

Kemi verdikte gjyqësore mbi 170.000 € për rrugën qarkore, por janë të pushtetit para luftës dhe njerëzit realizojnë të drejtat e tyre.

Te përformanca janë 205.000 €, të cilat i ka fituar komuna e Gjilanit për shkak të performancës së mirë. Demos ndanë një pjesë të mjeteve të tyre çdo vit, bazuar në performancë. Këto para janë destinuar për rrugën e Kumanovës, sepse ne jemi të obliguar që për vitin 2019 të caktojmë edhe asfaltimin e rrugëve te Porodini.

Borxhet e vitit 2017 me përjashtim të shpronësimeve, fatmirësisht janë minimizuar, por ato barten nga viti në vit.

**Bekim Bajrami**: në fund të vitit 2017 janë lëshuar shumë leje për ngritje të taksave dhe ato objekte kanë vazhduar punën në vitin 2018, prandaj mungon një numër i konsideruar i lejeve. Në vitin 2015 parashikimi ka qenë 500.000 € inkasim për leje ndërtimore, por është bërë 1.000.000.00 €.

* 1. **Propozim vendimi për bartjen e mjeteve financiare nga të hyrat vetanake të pashpenzuara të vitit fiskal 2017 dhe 2018, në vitin fiskal 2019**

**Zijadin Maliqi**: mjetet për çdo vit mbesin pa u shpenzuar, prandaj duhet të barten për vitin tjetër. Për vitin 2017 kanë mbetur pa u shpenzuar disa mjete në paga, prandaj i kemi bartë prapë te viti 2018, por prapë te pagat. Sivjet i bartim mjetet dhe i aprovojmë në kuvend.

**Me 21 vota “për” e të tjerat abstenime miratohet bartja e mjeteve financiare**

* 1. **Plani Komunal i Veprimit për Efiqiencën e Energjisë (PKVEE) 2019-2021**

Nuk pati diskutime

**Në mënyrë unanime miratohet PKVEE 2019-2021**

* 1. **Raporti Financiar i Manifestimit “Flaka e Janarit” 2019**

**Gentrit Murseli**: ne kemi mbajtur një mbledhje në komitetin për kulturë me që rast kemi diskutuar më gjerësisht rreth këtij raporti financiar dhe si përfundim në mënyrë unanime e kemi rekomanduar për KK.

Në bazë të rrethanave dhe duke u bazuar në organizimin e festivaleve viteve të fundit, është nevojë e kohës që të kemi disa ndryshime. Në kuadër të këtij rekomandimi kërkojmë nga kryetari i komunës të i filloj procedurat për një organizim të tërësishëm të festivalit, veçanërisht me kujdes të shtruar të synohet ribrendimi dhe riorganizimi i tërësishëm i kalendarit të aktiviteteve.

Për t’i sqaruar opinionit të gjerë kërkesën tonë që mos të lejojmë keqkuptime eventuale ndihemi të obliguar të ju informojmë se kërkesa e jonë nuk nënkupton ndryshimin e shtyllave kryesore të flakës, por vetëm zgjerimin e kalendarit të aktiviteteve, me synimin e vetëm që flaka të bëhet festival, që Gjilani si qendër kulturore, e shndërron në qytet që mirëpret turist e dashamirë të artit, që njëkohësisht ofrojnë ngrohtësi në ditët e ftohta të janarit. Andaj, ashtu siç ky rekomandim ka gjetur përkrahje të gjerë në komitet, besojmë shumë edhe në përkrahjen e juaj të nderuar anëtarë të KK. Është përgjegjësi dhe kontribut i secilit nga ne që flaka të mbetet sinonim i vlerave artistike, kulturore e historike që ka qyteti ynë.

**Nehat Osmani:** “Flaka e Janarit” edhe përkundër proklamimit të kundërt, gjithnjë e më shumë po humb fizionominë dhe konceptin organizativ nismëtar, duke u shndërruar gjithnjë e më shumë në manifestim politik e partiak.“Flaka e Janarit” edhe përkundër faktit që përmes artit dhe kulturës në fizionominë e saj përçon mirënjohjet dhe nderimin gjithë popullor ndaj veprës së martirëve dhe dëshmorëve të kombit edhe përkundër faktit që ajo është e publikut të gjerë, ajo asnjëherë nuk arriti të shtrihet dhe zgjerohet në shtresat e gjëra të shoqërisë, sidomos brenda shtresave të rinisë, në shtresat e shkollave të mesme ku botëkuptimi i tyre mbi Flakën mund të përmblidhet brenda vetëm një manifestimi ku shfaqen disa “pjesë teatrale” por jo edhe karakteri dhe shumësia e saj komplekse e historike, patriotike e kombëtare.

“Flaka e Janarit” asnjëherë nuk arriti të identifikohet me publikun, por mbeti vetëm përfaqësim i elitës politike dhe grupeve të reduktuara të shoqërisë. Edhe raporti financiar i sivjetmë është në të vërtetë një pasqyrim në vija të trasha dhe përgjithësisht jo transparent për detaje të alokimeve financiare. Nga raporti mund të vërejmë që mjetet e alokuara për media janë 1590€, por nuk mund të kuptojmë cilat janë ato media përfituese, ose kemi një njoftim zyrtar që ato janë disa gazeta zyrtare ndërsa jo zyrtarisht kuptojmë që ato janë disa portale komunale. Nga raporti gjithashtu kuptojmë që bordi disa anëtarësh i emëruar në mënyrë direkte nga kryetari i komunës, e që vërehet qartë është politik, është kompensuar në vlerën 5300€, por nuk mund të kuptojmë sa prej tyre janë përfituesit, sa është vlera e kompensimit për anëtar nga buxheti i ndarë prej drejtorisë së KRS, e ndërsa drejtoresha e kësaj drejtorie është vetëm njëra nga të barabartit e këtij bordi.

Më e rëndësishmja nga ky raport është zotimi se vazhdojnë përpjekjet dhe kërkesat që ky manifestim të futet në kalendarin e MKRS-së për financim apo bashkëfinancim të përhershëm, sepse Gjilani vërtetë meriton një trajtim të tillë, ku përveç që identifikohet si qyteti i futbollit e sportit, do duhej të identifikohej edhe si qyteti i artit dhe kulturës.

**Arta Haziri Nuhiu**: “Flaka e Janarit”, manifestim tradicional, me vite po përballet me fonde financiare, prandaj mendoj se është mirë të ndahet një buxhet nga komuna që të bëhen përgatitjet më parë, po ashtu konsideroj që t’u jepet hapësirë edhe sponsorëve. Me mbështetjen e sponsorëve ne do të pasurojmë edhe më shumë manifestimin dhe do ta lehtësojmë funksionalizimin e mjeteve financiare.

Përgëzoj të gjitha shtyllat e flakës së janarit, dhe dua të ndalem te nata përmbyllëse “Fest Flaka”, ku në mënyrë madhështore është organizuar, por ajo çka më ka penguar është se ky event, ndiqet nga shumë qytetarë të Gjilanit, por nuk kam parë as edhe një përshkrim duke i mbështetur ose lavdëruar për punën e mirë ekipen artistike, që me vite po e mbajnë gjallë këtë manfestim.

Përveç që kam hasur në përshkrim nga z.Qaushi nga Shqipëria, gjë tjetër nuk kam hasur. Ne të gjithë e dimë që në DKRS, janë shtatë (7) zyrtarë dhe nuk do të ishte e mundimshme për ta, të përshkruajnë komplet aktivitetet në “Flaken e Janarit” siç veprojnë gjitha komunat e tjera në manifestimet e tyre dhe aty të ekspozohen gjitha aktivitetet që mbahen.

Po ashtu e metë e manifestimit ka qenë e pa arsyeshme, të shtrohet as edhe një darkë dhe mysafirët u pritën në një ambient të ngushtë dhe me një koktej modest. Te transmetuesit televiziv që i kemi pas RTK, lere që kualiteti ishte i dobët dhe transmetuesi në mes të natës finale, e ndërprenë transmetimin për të dhënë hapësirë një dokumentari tjetër të thjeshtë. Mendoj se duhet të kemi kujdes në përzgjedhjen e mediumeve sepse artistët tanë kanë punuar me muaj dhe puna e tyre duhet të jetë në pah.

Pas përfundimit të flakës duhet të mblidhet një ekip profesionale për t’i parë gabimet e flakës që në vitet e ardhshme të eliminohen këto gabime, prandaj a ka ndodhur një gjë e tillë këtë vite?

**Riza Abdyli**: më vjen keq që në bazë të tabelës që na është ofruar në këtë raport, një pjesë e obligimeve nuk janë paguar nga komuna e Gjilanit dhe pajtohemi të gjithë që ne po i qesim një hije të keqe këtij manifestimi, ku ndjej keqardhje ku një ansambli nga Shqipëria nuk ju ka bërë pagesa 2000 € , kurse bordit punues iu është bërë pagesa 3500 €. Ne dalim keq si komunë dhe barra bie mbi organizatorët e flakës dhe te komuna e cila bën pagesa, prandaj ju sugjeroj që të ndahet buxheti paraprakisht për Flakën e Janarit dhe mos t’i mbesim borxh askujt.

**Shpresa Hajdari**: ju keni marrë një informatë për flakën 2019 dhe një tabelë të shpenzimeve për këtë manifestim. Projekti ka qenë i paraparë me 56.000 €, por ne kemi realizuar manifestimin me 52.000€. Kemi këshillin e flakës që ka punuar pandërprerë në teknika dhe çështje tjera.

Mjetet janë paguar aq sa na janë dhënë mundësit, do ta paguajmë edhe ansamblin nga Shqipëria dhe mendojmë se të gjitha borxhet do t’i shlyejmë. Ne kemi kërkuar ndihmë dhe vazhdojmë të kërkojmë ndihmë nga Ministria e Kulturës, por kësaj here nuk kemi marrë përgjigje.

Përgatitjen për vitin e ardhshëm do ta fillojmë më herët dhe nuk do të ikim nga shtyllat kryesore të flakës.

**Shpresa Kurteshi**: jemi munduar që gjithçka të sillet në nivelin e duhur dhe artistik dhe ekziston dëshira dhe vullneti që të bëhet flaka edhe më mirë.

* 1. **Draft Rregullore- mbi Themelimin dhe Strukturimin e Asamblesë Komunale të Fëmijëve**

Nuk pati diskutime

Në mënyrë unanime miratohet pika 2.5

* 1. **Propozim Vendimi për Emërimin e Komisionit Komunal të Aksionareve në “Ecohigjiena”**

**Abdyl Aliu**: propozojmë: Meral Sadikun dhe Besnik Mustafa

**Nevzat Isufi**: do duhej të jepet një sqarim, pse kemi vonesë në emërimin e këtyre njerëzve dhe na shpalos pak një biografi për këto propozime, sepse nuk mjafton vetëm të thuhen emrat?

**Abdyl Aliu:** te dy propozimet janë ekonomist të mirë dhe kanë përvojë të duhur**.**

**Riza Abdyli:** mendoj se kemi të bëjmë me një komision të rëndësishëm dhe një ndërmarrje e cila e vetme është PPP. Kjo ndërmarrje nuk ka qenë në gjendje të formoj komisionin e aksionareve dhe shihet se partia nuk pushtet nuk arriti ta krijoj një pajtueshmëri rreth këtij komisioni, sepse kolegët tanë nuk gjenden në seancë për shkak se nuk kanë mundur të merren vesh për një emër.

Problemi më i madh është se këto mënyra të përzgjedhjes së komisioneve po i dëmtojnë qytetarët e Gjilanit, sepse kemi të bëjmë me një ndërmarrje të ndejshme e cila nuk ka raporte të mira me Komunën e Gjilanit dhe propozoj që bazuar në fjalët e kryetarit i cili tha se pa zgjidhur problemet me Ecohigjienën nuk zgjedhë komision, atëherë ju nuk mundeni me dy fjalë për anëtarët e komisionit të thoni se janë ekonomist të mirë dhe ne do të jemi kundër dhe nuk do ta përkrahim këtë komision.

**Me 11 vota “për” dhe 10 vota kundër, 1 “abstenim” miratohet Propozim vendimi për emërimin e Komisionit Komunal të Aksionareve në “Ecohigjienë”**

* 1. **Propozim vendimi për emërimin e Komisionit për dhënien e titujve të nderit, çmimeve, mirënjohjeve dhe shpërblimeve**

**Rina Ahmeti:** nga radhët e LDK-së propozojmë: Idriz Ramadani dhe Magbule Xhemaili

**Nevzat Isufi:** nga LVV propozojmë: Agim Hotnjani

**Riza Abdyli:** PDK ende nuk i ka emrat e gatshëm, besoj që këtyre ditëve do t’i sjellim.

**Arta Haziri-Nuhiu**: nga AAK propozojmë: Izeir Hyda

**Enver Hajrullahu**: nga Nisma propozojmë: Njomza Mujku

**Vjollca Matoshi**: nga AKR propozojmë: Nazlie Shkodra Behluli

**Me 24 vota: “për” e të tjerat “abstenime” miratohet Propozim vendimi për emërimin e Komisionit për dhënien e titujve të nderit, çmimeve, mirënjohjeve dhe shpërblimeve**

* 1. **Propozim vendimi për emërimin e Komisionit të përhershëm për përcaktimin e Listës së lokacioneve dhe hapësirave publike për vendosjen e përmendoreve, shtatoreve, busteve dhe simboleve, brenda territorit të Komunës së Gjilanit**

**Abdyl Aliu**: propozojmë: Habib Ymeri, Adriana Azizi dhe kurse Ahmet Daku- Shoqata e dalë nga lufta

**Nevzat Isufi:** propozojmë: Luan Aliu

**Anila Kastrati**: propozojmë: Ruhan Kurteshi

**Arta Haziri Nuhiu**: propozojmë Arlinda Ukshini

**Në mënyrë unanime miratohet Propozim vendimi për emërimin e Komisionit të përhershëm për përcaktimin e Listës së lokacioneve dhe hapësirave publike për vendosjen e përmendoreve, shtatoreve, busteve dhe simboleve, brenda territorit të Komunës së Gjilanit**

**3.Të ndryshme**

**Abdyl Aliu**: propozoj që të votohet iniciativa që me emrin Fazli Ramadani të emërohet QMF-ja në Zhegër, kurse në seancën e radhës do ta sjellim materialin.

**Shemsedin Elezi**: kjo iniciativë ka filluar shumë herët në Zhegër dhe ka nënshkrime të mbledhura dhe është vlerë nëse kjo Ambulant, emërohet me këtë emër.

**Nevzat Isufi:** mendoj se duhet të kompletohet me material e pastaj ne do të vendosim, sepse duhet të veprojmë me rregull.

**Xhelal Hajrullahu**: po ngutemi pak, e dimë se çka ka ndodhur me emrin e shkollës fillore “Agim Ramadani” në Zhegër, unë nuk e di që kanë mbledhur nënshkrime për Fazli Ramadanin, ne nuk jemi kundër, por duam kompletim me materiale e pastaj e votojmë.

**Enver Hajrullahu**: ne i kemi mbledhur nënshkrimet dhe jam i pari unë i cili e kam nënshkruar, prandaj ne si Nisma, e përkrahim këtë propozim.

**Xhelal Hajrullahu**: nuk duhet të përfitojmë politikisht për njerëz që kanë kontribuar, ne nuk jemi kundër këtij propozimi, por nuk kam qenë i njoftuar për këtë çështje, prandaj mendoj se duhet të kompletohemi me material.

**Me 18 vota “për” e të tjerat “abstenime” miratohet propozimi për iniciativën lidhur me emërtimin e QMF në Zhegër me emrin “Fazli Ramadani”.**

**Abdyl Aliu**: te rruga e Livoqit drejtoria e Shërbimeve Publike i mori zotimet se do ta përfundojnë këtë rrugë.

**Arta Haziri-Nuhiu:** kam një kërkesë që të mundësohet shfrytëzimi i hapësirës në ish bibliotekën e qytetit për zhvillimin e aktiviteteve normale të ansamblit të këngëve dhe valleve në Gjilan, me arsyetim për ruajtjen e rekuizitave, diplomave dhe aseteve të shumta, ruajtjen e veshjeve kombëtare, dokumentacionet etj.

Nga rrënimi i objektit të vjetër, ansambli “Gjilani” ju ka pamundësuar hapësira e aktiviteteve të tyre dhe është vështirësuar zbatimi i këtyre aktiviteteve. Prandaj kërkoj shfrytëzimin e kësaj hapësire deri në zgjidhjen përfundimtare. Kam mbaruar shkallën e III-të, të magjistraturës në drejtimin e Etnomuzikologjisë dhe kur më është dashur ta bëj një hulumtim për muzikën e vendit tim, si temë kam zgjedhur: “Kultivimi i këngëve popullore në Komunën e Gjilanit”, duke filluar nga shoqëria e parë “Drita” e nga ndikimi politik i okupatorit serb i rikthyer në emrin Bratsvo, por prapë me shumë mundim dhe dashamirësi rikthehet emri dhe me shoqëritë: Gurra, Gjilani dhe Albafolk, kemi vazhduar t’i shërbejmë me vullnet popullit. Ne sot jemi në liri dhe kemi mundësinë më të lirshme për ta shprehur vullnetin e këngëve tona popullore, por ansambleve tona nuk mund t’i sigurojmë një hapësirë. Nëse ne nuk jemi në gjendje t’i ruajmë vlerat tona, nuk e di se si ansamblet kanë vullnet të vazhdojnë më tutje. Në të gjitha festivalet ndërkombëtare ku unë kam marrë pjesë në ditën e parë na dërgojnë në ansamble, dhe kur kanë ardhur tek ne, nuk kam pas mundësi ta bëj një gjë të tillë, sepse nuk kemi pas hapësirë.

**Arianit Sadiku**: e përgëzoj Artën për këtë hulumtim dhe mendoj se kjo kërkesë duhet t’i adresohet drejtorisë për Kulturë. Çështja e lokacionit qenka çështje më e lehtë për t’u zgjidhur dhe le ta shoh DKRS-ja këtë zgjidhje.

**Shpresa Kurteshi:** ne po mundohemi të gjejmë një hapësirë për të gjitha ansamblet pa dallim, për të pas hapësirat e nevojshme.

**Nevzat Isufi**: pajtohem me propozimin, por duhet të materializohet, prandaj e porosisë kolegen Arta, që mos ta harrojnë një numër të madh të ansambleve dhe shtroj një problem tjetër, fjala është për kuponët fiskal dhe arkat fiskale, ku Inspeksioni dënon për shkak të mungesës së arkës fiskale në biznese të vogla, përderisa bizneset e mëdha nuk lëshojnë fare kupon dhe të njëjtit nuk dënohen, prandaj kërkoj nga Inspeksioni ta respektoj ligjin dhe të kërkoj kupon fiskal nga të gjitha bizneset.

**Shpresa Kurteshi**: ne e kemi sfidë zgjidhjen e hapësirave për ansamble dhe po bëjmë riorganizimin e brendshëm të hapësirave. Sa i përket hapësirës për bibliotekën kemi shtatë (7) kërkesa, por do ta kemi parasysh këtë gjë. Teatri kërkon për gardërobë, kërkohet një sallë për komitete, pastaj ansambli etj etj.

**Seanca e tretë e Kuvendit i përfundoi punimet në ora 15:30 minuta.**

**Procesmbajtësja Kryesuese e Kuvendit**

**\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ardiana Rexhepi Shpresa Kurteshi-Emini**